  Майя Бывальцева «Гурт интывылъёсты котыр ласянь азинтон» кун программалэсь ужамзэ кык арскын Удмуртиын 400 сюрслэсь трос адями ас вылаз шӧдоз. Со сярысь 14-тӥ гудырикошконэ элькунамы Россиысь гурт возёсъя министр Дмитрий Патрушев вуылыку улосвыллэн тӧроеныз Александр Бречаловен пумиськонын веразы. Кивалтӥсьёс гуртэз азинтон но агропром огъетысь югудр сярысь кенешизы, ивортэ элькун тӧролэн но кивалтэтлэн пресс-службазы. 2020-2021-тӥ аръёсы кун программа чотын Удмуртиысь 80 пала гуртъёсын но черкогуртъёсын улон-вылонэз умоятыны чакламын. Вераськон мынэ мерлыко удысэз азинтон но инфраструктурая объектъёсты пуктон сярысь. Отын, кытын вань юн ужбергатон, гурт возёсъёс, ужан интыос, егитъёс, вань экономикаез азинтыны луонлыкъёс. Нырысетӥ араз ужрадъёсты улонэ пыӵатон возьматӥз – со зэмзэ но быдэстымон ужпумъёс. Матысь аръёслы ужпум – Удмуртилэсь программае пыриськонзэ будэтон, ми туж умой валаськомы, кытын но мар лэсьтоно газификация, сюресъёсты лэсьтон, мерлыко но лулчеберет ужъюртъёсты пуктон но инфраструктураез умоятон ласянь, со пӧлын экономикаез азинтыны луонлыкъёсты чакласа Александр Бречалов, Удмуртилэн тӧроезДмитрий Патрушев нимысьтыз саклык висъяз кун программалэн одӥгезлы тужгес кулэ карымон ӧрезлы – гурт ипотекалы. Со Удмуртилэсь туж мыло-кыдо пыриськемзэ пусйиз. Агропром огъетэз азинтон сярысь вераса, федерал министр элькунын гурт возёсын ужасьёслы коньдонэн кун юрттэтэз дырыз дыръя вутто шуыса пусйиз. Та ласянь Удмуртия кунъя шоро-куспо лыдпусъёсты азьпалтыса мынэ. Тодэ вайытом, 2020-тӥ арын Удмуртия гурт интывылъёсты азинтонъя кун программая 1 миллиард манет басьтӥз. Вуоно арын «Гурт интывыллэн туала тусыз» («Современный облик сельских территорий») подпрограммае пыриськон понна федерал конкурсэ 2 миллиард 610 миллион манет тыр куриськон келяз. Ватсалом, улон инты пуктон яке басьтон понна 3 процентъем гурт ипотека сётъяны 2020-тӥ арын Удмуртилы ватсаса 150 миллион манет пала висъязы. Нош пудо вордон удыслы кун юрттэт чотын пӧртэм коньдэтъёсысь оглом 1 миллиард 390 миллион манет сётӥзы ини.  Тегъёс: Мерлык Ижкар Удмуртия гуртвозёс гурт гуртвозёсъяминистерство АлександрБречалов  